‘Dien deur te doen’ Dirk Rabie en ‘n paar helpers het die graswalle by sy laerskool skoon gemaak en terselfdertyd sommer ‘n waardevolle lewensles geleer. (Foto: Laerskool Louis Leipoldt/Facebook) Dirk Rabie is een van die voorbeelde van hoe ŉ laerskool in Centurion, suid van Pretoria, daad by woord voeg en hul jaartema van “ons dien deur te doen” prakties uitleef. Dié gr. 5-leerder aan Laerskool Louis Leipoldt in Lyttelton Manor en ŉ paar helpers het dié week gou ingespring om duwweltjies te verwyder op ŉ sypaadjie by die skool. Hulle het dit ook sommer terselfdertyd breër gemaak. Nou is daar meer plek vir kaalvoetkinders om te loop en motors om te stil te hou. Covid-19-regulasies bepaal dat ouers nie veilige gebiede binne skoolterreine mag betree nie. Dit beteken ook verskillende grade moet nou soggens en smiddae by verskillende hekke by dié skool in- en uitgaan, wat ŉ hele klomp nuwe uitdagings teweeggebring het. In Parkstraat parkeer die motors tans op die sypaadjie waar die leerders eintlik veronderstel is om te loop, en die kinders moet op die graswalle langs die sypaadjie loop. Ná die onlangse reën en lang vakansie is dié graswalle behoorlik oortrek van die duwweltjies wat glad nie so plesierig is vir kaalvoetkinders nie. Dirk en sy ma, Betsy, het die probleem raakgesien en dit bespreek. Sy het dit sommer ook as ŉ gulde geleentheid gebruik om aan hom te verduidelik dat ŉ mens nog baie dorings op jou lewenspad gaan teëkom. “Jy het egter altyd die keuse om net ongelukkig daaroor te bly en toe te laat dat die dorings jou steek, óf om self ŉ hark en graaf te gryp en iets daaromtrent te doen.” Die span aanskou hulle handewerk. Nou kan kaalvoetkinders weer heerlik hier loop. (Foto: Laerskool Louis Leipoldt/Facebook) Betsy meen dit was ŉ goeie les: “ŉ Mens sal verbaas wees oor hoeveel krag jy eintlik beskik in hierdie onsekere tye as jy self die besluit neem om ontslae te raak van die klein duwweltjies en dorinkies onder jou voete en sommer ŉ pad in die plek daarvan maak.” Sy hoop dit inspireer ander kinders om hul eie innerlike krag te ontsluit om iets vir hul gemeenskap te doen. Sy benadruk ook jong manne moet ŉ geleentheid gegun word om iets te doen wat hulle ŉ gevoel van trots en selfrespek gee. “Ek dink ons almal sukkel in hierdie stadium om ŉ geestelike spasie te kry waar ons net kan wees. Dit is maar almal se behoefte, jy weet. Deur iets vir jou gemeenskap te doen, kan jy ook die kans kry om sommer beter oor jouself te voel.” Betsy meen daar is ŉ held in elkeen vir ons, ons moet net die geleentheid benut om dit te laat ontwaak. Die laerskool het in ŉ Facebook-inskrywing gesê hulle is trots op Dirk en hom bedank vir sy mooi gebaar. Carlo Kotzé, ŉ skoolleier, het die skool se tema verder verduidelik in ŉ video. Hy het gesê diens is die gom wat dié skool se waardes van lojaliteit, eerlikheid, integriteit, pligsgetrouheid en empatie in geloof bymekaar hou.